Finnar og Svíar færðust nær aðild að NATO í síðustu viku, þegar Bandaríkin samþykktu aðildarumsóknir ríkjanna tveggja. Sjö aðildarríki gætu þó enn staðið í vegi fyrir inngöngunni með því að beita neitunarvaldi.
Joe Biden bandaríkjaforseti undirritaði aðildarumsóknir ríkjanna tveggja fyrir hönd Bandaríkjanna í gær. Hann sag[i bandalagið verða sterkara með aðild Finna og Svía, tveggja mikilsmegnugra ríkja í norðri, og yrði betur í stakk búið að takast á við ókyrrðina í Evrópu.
Tuttugu og þrjú aðildarríki NATO, af þrjátíu, hafa undirritað aiðildarumsókn Finna og Svía. Leið ríkjanna tveggja inn í bandalagið virðist nú nokkuð greið, en þau sjö aðildarríki sem ekki hafa undirritað umsóknina geta enn lagt stein í götu þeirra. Ríkin sjö eru Tyrkland, Ungverjaland, Tékkland, Slóvakía, Grikkland, Spánn og Portúgal.
Af þeim ríkjum eru það Tyrkir sem helst hafa sett sig upp á móti aðild Skandinavíuríkjanna. Forseti Tyrklands, Tayyip Erdogan, hefur gert skýrar kröfur til Finna og Svía og gert það ljóst hann hyggist ekki styðja inngöngu þeirra nema að þeim uppfylltum. Tyrkir hafa meðal annars krafist framsals tuga stjórnarandstæðinga sem Tyrklandsstjórn álítur hryðjuverkamenn. Sérfræðingar Norður-Atlantshafsráðsins telja líklegt að tyrknesk stjórnvöld verði því með þeim síðustu til þess að fallast á inngöngu Finna og Svía.
Ungverjar hafa ekki verið spenntir fyrir aðild ríkjanna tveggja. Viktor Orban, forsætisráðherra, hefur lýst því yfir hann fylgi fordæmi Tyrkja. Hann er því talinn verða sá allra síðasti til þess að undirrita umsóknina. Hin ríkin fimm telja sérfræðingar að stökkvi á vagninn innan tíðar.
Bandaríkin urðu í vikunni tuttugasta og þriðja ríkið til þess að styðja inngöngu Finna og Svía að NATO. Þau sjö ríki sem eftir standa gætu enn staðið í vegi fyrir aðild ríkjanna tveggja.